Prisen som året mest fantastiske trafikant i 2011 blev mandag givet til en nordjysk folkeskoleelev af Nordjyllands Færdselssikkerhedsudvalg. Vinderen blev Oliver Berg Pedersen, der går i 8. klasse på Herningvej Skole i Aalborg Øst. - Det er en stor overraskelse for mig. Det er jeg selvfølgelig glad for, siger Oliver Berg Pedersen, da han får overrakt prisen. Oliver Berg Pedersen blev blandt andet valgt, fordi hans cykel altid er lovlig, og fordi han altid viser hensyn i trafikken. Ud over æren vandt Oliver Berg Pedersen også biografbilletter og et restaurantbesøg for hele sin klasse. Prisen til den bedste trafikant bliver uddelt i forbindelse med Nordjyllands Færdselssikkerhedsudvalgs kampagne om sikker trafik under navnet "Fair Play i trafikken". Formålet med kampagnen er at få de bløde trafikanter mere opmærksomme i trafikken og på de faremomenter, der er, for de bløde trafikanter.
Nordjyllands Færdselssikkerhedsudvalg har valgt Nordjyllands mest fantastiske trafikant i 2011.